15. schôdza NR SR - 4.deň - A. dopoludnia
Dátum: 2024-06-14
Poslanec: Remišová, Veronika (SLOVENSKO)
Druh vystúpenia: Vystúpenie

140. Vážené dámy poslankyne, vážení páni poslanci, dovoľujem si uviesť bod 100 a je to návrh, návrh uznesenia, ktorý reaguje na situáciu v eurofondoch a v pláne obnovy. A reaguje aj na listy, ktoré Slovenská republika dostala od Európskej komisie, kde Európska komisia veľmi razantne upozornila Slovenskú republiku, že zásady právneho štátu sú mimoriadne dôležité, a kládla Slovensku otázky, ako sú zabezpečené finančné záujmy Európskej únie. V zásade sa Slovenska pýtala, koľko, veľmi podrobné otázky, bolo vidieť, že je veľmi informovaná, koľko napríklad prokurátorov vyšetruje ekonomické trestné činy, ako je zabezpečená ochrana finančných prostriedkov Európskej únie pred subvenčnými podvodmi, ako sa menili trestné sadzby a či naozaj európske peniaze sú takpovediac v bezpečí pred podvodníkmi. Z vyjadrení vlády Slovenskej republiky nie je zrejmé, ako na to vláda odpovedala a či dala Európskej komisii uspokojivé odpovede. A vyslovene so znepokojením sledujeme obavy Európskej komisie a Európskeho parlamentu o stav právneho štátu a ochranu finančných záujmov Európskej únie v Slovenskej republike, a preto cieľom tohto uznesenia, alebo toto uznesenie dôrazne vyzýva vládu Slovenskej republiky, aby desať dní odo dňa prijatia tohto uznesenia doručila Národnej rade Slovenskej republiky 1. zoznam opatrení, ktoré slovenská vláda vykonala na ochranu finančných záujmov Európskej únie; 2. znenie všetkých listov, ktoré boli vláde Slovenskej republiky doručené od Európskej komisie a vrátane úplného znenia odpovedí na tieto listy a zároveň zoznam opatrení, ktoré vláda Slovenskej republiky plánuje prijať, aby Slovenská republika neprišla o finančné prostriedky z fondov Európskej únie a plánu obnovy. Ak by sme prišli o eurofondy a o plán obnovy, tak Slovenskej republike hrozia historicky najvyššie škody, najvyššie škody od jej vzniku a môže sa to stať práve neschopnosťou tejto vlády plniť míľniky napríklad plánu obnovy. Už teraz počúvame, že niektoré míľniky meškajú, niektoré sa nestihnú, niektoré treba zmeniť. Potom je to vyslovene zlé kroky vlády v oblasti plnenia iniciatív, ktoré sú zadefinované v pláne obnovy, napríklad zvýhodnenie jednej z nemocníc oproti všetkým ostatným, čo môže viesť k tomu, že to bude vyhodnotené ako diskriminačné praktiky, a znamená, že celý balík viac ako 200 mil. eur, ktorý bol alokovaný na výzvu na nemocnice, tak následne nebude Európskou komisiou schválený. Ďalšia vec. Vieme, že za našej vlády my sme boli premiantom v plnení plánu obnovy. Tie platby chodili, boli sme medzi prvými štátmi, ktoré plnili míľniky daných platieb. Teraz to tak vôbec nie je. Teraz sa ocitáme niekde, niekde na úplnom konci. Zároveň okrem toho teda, že je tu že technické problémy v plnení plánu obnovy, tak tu máme aj problémy politickej povahy, ktoré sú tie, že Európska únia hovorí, nie je zabezpečené, nie sú zabezpečené naše záujmy a hrozí, hrozí to, že podvody alebo subvenčné podvody, ktoré sa budú páchať na eurofondoch alebo na pláne obnovy, ostanú, ostanú v podstate nepovšimnuté, že ich nebude mať kto vyšetrovať, nebude ich mať kto stí... nebude ich mať kto odstíhať. A preto chceme práve od vlády Slovenskej republiky, aby presne uviedla poslancom Národnej rady, aby uviedla kroky, ktoré chce plniť na to, aby nám neprepadli ani eurofondy, ani plán obnovy a aby peniaze z plánu obnovy a z eurofondov, aby sme o ne neprišli v dôsledku politických krokov, ktoré táto vláda robí. Zároveň podotýkam, že čo sa týka eurofondov z minulého programového obdobia, tak sme mali čerpanie v podstate historicky najlepšie. Nikdy predtým sme nevyčerpali vďaka našim opatreniam, ktoré sme robili, eurofondy na 103 %. To sa jednoducho nikdy predtým nestalo. A teraz opäť ale hrozí, že v dôsledku toho, čo súčasná vládna koalícia robí, že budeme, jednak budeme meškať, to je prvá vec a druhá vec, že eurofondy nám môžu dokonca zobrať, pozastaviť alebo pozastaviť hodnotenie, to znamená, že niekde v lufte bude visieť miliarda eur, ktoré nám na štátny účet nikdy nepríde. Jediné, čo teraz vláda deklaruje, že robí, tak hovorí, že ide vytvoriť kompetenčný zákon, ide vytvoriť post podpredsedu vlády pre eurofondy a plán obnovy. No tak to mi, prosím vás, povedzte, ako post podpredsedu vlády pomôže čerpaniu eurofondov. To sa už raz stalo, keď vytvorili v roku 2016 pre pána Pellegriniho post podpredsedu vlády pre informatizáciu. Aby ste vedeli, že aký je nezmysel vytvárať takéto kvázi úrady. To znamená, že podpredseda vlády, ktorý de facto ten úrad riadi, ktorý má stovky zamestnancov, tak nenesie žiadnu zodpovednosť, pretože nie je štatutár úradu. Štatutár úradu je nejaký vedúci úradu alebo GTSÚ, ale podpredseda vlády, ktorý by mal niesť zodpovednosť, tak ako ju musí niesť minister, ktorý je štatutár ministerstva, tak podpredseda vlády žiadnu zodpovednosť nenesie. A potom sa stávalo, že napríklad v informatizácii bez akejkoľvek politickej zodpovednosti v rámci podpredsedu úradu vlády sa míňali že stovky miliónov eur, ktoré išli na mimoriadne predražené projekty. Čiže chcem povedať, že vytvorenie postu podpredsedu vlády pre eurofondy a plán obnovy, to nie je žiadny systémový krok, to nie je absolútne žiadny krok, ktorý by mal napomôcť k tomu, aby sa eurofondy čerpali lepšie, zmysluplnejšie, aby boli menej komplikované. Absolútne nie. To je skôr ďalšia byrokratická štruktúra, ktorá, kde budú desiatky zamestnancov a kde navyše podpredseda nebude niesť absolútne žiadnu zodpovednosť za výsledky. A nevidím dôvod, keď v čase, keď sme boli premiantom v pláne obnovy a riadila to v podstate jednotka, povedala by som taká veľmi akčná úderka na úrade vlády, predtým na ministerstve financií, neskôr na úrade vlády a boli sme premiantom a šlapalo to, prečo teraz potrebujeme vytvárať post podpredsedu vlády. Takže od vlády chceme, aby nám dala presné, presný, presné kroky, ktoré chce urobiť na, smerom k plánu obnovy, smerom k eurofondom, presné znenie listov, ktoré od Európskej komisie dostala, pretože sa tu vytvárajú všelijaké dymové clony. Vláda hovorí, že všetko je v poriadku, a následne dostane ďalší list, kde Európska komisia sa pýta mimoriadne podrobné otázky. A tretia vec, aby nám dala aj zoznam odpovedí, ktoré Európskej komisii poslala, s jediným cieľom: eurofondy a plán obnovy aby sa využil v prospech ľudí a aby tie peniaze sme mohli využívať pre Slovensko na zmysluplné veci. Ďakujem vám veľmi pekne.